**ΚΑΝΟΝΙΣΜΟΣ ΛΕΙΤΟΥΡΓΙΑΣ ΕΡΓΑΣΤΗΡΙΩΝ**

**ΤΜΗΜΑΤΟΣ ΔΙΟΙΚΗΣΗΣ ΣΥΣΤΗΜΑΤΩΝ ΕΦΟΔΙΑΣΜΟΥ**

**ΕΙΣΑΓΩΓΗ**

Το κείμενο αυτό ρυθμίζει τη λειτουργία των Εργαστηρίων του Τμήματος Διοίκησης Συστημάτων Εφοδιασμού της Σχολής Διοίκησης και Οικονομίας του ΤΕΙ Στερεάς Ελλάδας και αναφέρεται στο υλικό, λογισμικό, δεδομένα, και αναλώσιμα που υπάρχουν στα εργαστήρια αυτά. Κάθε χρήστης που χρησιμοποιεί τους χώρους και τα συστήματα των Εργαστηρίων θα πρέπει να γνωρίζει και να τηρεί τα ακόλουθα:

**ΔΙΚΑΙΩΜΑΤΑ ΧΡΗΣΗΣ**

Τα Εργαστήρια έχουν δικαίωμα να χρησιμοποιούν:

* **Διδάσκοντες**: Μόνιμα μέλη ΕΠ, Μόνιμα μέλη ΕΤΕΠ**,** Επιστημονικοί και Εργαστηριακοί Συνεργάτες
* **Φοιτητές**: Όλοι οι ενεργεία φοιτητές του Τμήματος Διοίκησης Συστημάτων Εφοδιασμού για σκοπούς σχετικούς με τη διδασκαλία μαθημάτων του Τμήματος ή την εκπόνηση έρευνας και εργασιών των μαθημάτων τους.
* **Τεχνικοί** υποστήριξης και συντήρηση των εργαστηρίων.

Κατά συνέπεια, στο εργαστήριο:

**Απαγορεύεται η χρήση του εργαστηρίου από τρίτα μη εξουσιοδοτημένα άτομα.**

Οι φοιτητές του Τμήματος είναι υποχρεωμένοι να έχουν πάνω τους την φοιτητική τους ταυτότητα και να την επιδεικνύουν όταν ζητείται από τους υπεύθυνους των εργαστηρίων. Το πρόγραμμα των εργαστηρίων προβλέπει την πραγματοποίηση εργαστηριακών μαθημάτων. Κατά τη διάρκεια αυτών των μαθημάτων, επιτρέπεται η είσοδος **ΜΟΝΟ** σε σπουδαστές που ανήκουν στο αντίστοιχο τμήμα, ακόμα και αν υπάρχουν ελεύθερες θέσεις εργασίας. Οι υπεύθυνοι έχουν το δικαίωμα απομάκρυνσης μη προβλεπόμενων ατόμων.

**Υπεύθυνος εργαστηρίων**

Υπεύθυνος Εργαστηρίων ορίζεται κάθε ακαδημαϊκό έτος από τη Συνέλευση του Τμήματος. Για οποιοδήποτε πρόβλημα παρουσιαστεί, οι χρήστες των εργαστηρίων ενημερώνουν άμεσα τον Υπεύθυνο Εργαστηρίων.

Οι διδάσκοντες απευθύνονται στον Υπεύθυνο Εργαστηρίου για θέματα εκπαιδευτικής διαδικασίας, πληροφόρησης, προτάσεων βελτίωσης καθώς και υποστήριξης των εργαστηριακών ασκήσεων. Ο Υπεύθυνος Εργαστηρίου έχει την αρμοδιότητα και ευθύνη της εύρυθμης λειτουργίας των εργαστηρίων.

**Α. ΓΕΝΙΚΕΣ ΔΙΑΤΑΞΕΙΣ**

Τα εργαστήρια έχουν σαν κύριους στόχους εκτός της υποστήριξης του διδακτικού έργου :

1. Την υποστήριξη των μαθημάτων, των ερευνητικών και αναπτυξιακών προγραμμάτων του Τμήματος.
2. Την απόκτηση και μεταφορά τεχνογνωσίας στους σπουδαστές του Τμήματος

Τα εργαστήρια περιλαμβάνουν:

* **Υπολογιστές με λογισμικό αποθηκευμένο στους σκληρούς δίσκους.** Σε κάθε εργαστήριο υπάρχουν ηλεκτρονικοί υπολογιστές με αποθηκευμένο λογισμικό, οι οποίοι υποστηρίζουν τα εργαστηριακά μαθήματα.
* **Εποπτικά μέσα διδασκαλίας.** Σε κάθε εργαστήριο υπάρχουν εποπτικά μέσα διδασκαλίας όπως προβολικές συσκευές (projector) για την ομαλή διεξαγωγή των εργαστηριακών μαθημάτων
* **Εξειδικευμένος εξοπλισμός.** Σε συγκεκριμένα εργαστήρια δύναται να εγκατασταθεί εξειδικευμένος εξοπλισμός για την υποστήριξη συγκεκριμένων εργαστηριακών μαθημάτων.
* **Λοιπός εξοπλισμός.** Στα εργαστήρια υπάρχει, επίσης, παθητικός εξοπλισμός (δικτυακή και ηλεκτρολογική εγκατάσταση, καλωδίωση κ.α.), πολύμπριζα, έπιπλα (τραπέζια-καρέκλες-πίνακας), λοιπά αντικείμενα και σκεύη (κλιματιστικά, κάδοι απορριμμάτων, πυροσβεστήρες, κλπ).

Η χρήση των ηλεκτρονικών υπολογιστών, των εποπτικών μέσων διδασκαλίας, του εξειδικευμένου εξοπλισμού και του λοιπού υποστηρικτικού εξοπλισμού που περιλαμβάνεται στα εργαστήρια πρέπει να γίνεται με προσοχή.

**Β. ΕΙΔΙΚΕΣ ΔΙΑΤΑΞΕΙΣ**

**Ασφάλεια και Υγιεινή**

1. **Απαγορεύεται ΡΗΤΑ το ΚΑΠΝΙΣΜΑ** στις αίθουσες των Εργαστηρίων.
2. Κατά την παραμονή στους χώρους των εργαστηρίων **απαγορεύεται ΡΗΤΑ η κατανάλωση φαγητών ή ποτών, και η χρήση κινητών τηλεφώνων**.
3. **Απαγορεύεται ΡΗΤΑ** η φόρτιση συσκευών στις εργαστηριακές αίθουσες.
4. Η χρήση του εξοπλισμού επιτρέπεται μόνο σε άτομα τα οποία έχουν εγγραφεί στις λίστες των εργαστηριακών μαθημάτων.
5. Η εγκατάσταση ή απεγκατάσταση Υλικού ή Λογισμικού επιτρέπεται μόνο από τα αρμόδια όργανα του τμήματος ή από εξουσιοδοτημένους τεχνικούς εταιρειών οι οποίοι έχουν αναλάβει την τεχνική υποστήριξη ή προμήθεια εξοπλισμού.
6. Η μετακίνηση εξοπλισμού από τους χώρους των εργαστηρίων απαγορεύεται, εκτός και αν αυτό γίνεται μετά από έγκριση των αρμόδιων οργάνων του τμήματος ή στο πλαίσιο ανάγκης επισκευής. Στην δεύτερη περίπτωση θα πρέπει να έχει ληφθεί σχετική απόφαση από τα αρμόδια όργανα του Τμήματος.
7. Απαγορεύεται ρητά η απενεργοποίηση ή τροποποίηση των ρυθμίσεων οποιασδήποτε διεργασίας των υπολογιστών η οποία σχετίζεται με την προστασία του υπολογιστή από κακόβουλο λογισμικό και την απόκτηση μη εξουσιοδοτημένης πρόσβασης.

**Υποχρεώσεις Διδασκόντων**

1. Υποχρεούνται στην τήρηση παρουσιολογίου για κάθε μάθημα που διδάσκουν στο εργαστήριο.
2. Υποχρεούνται στην τήρηση του παρόντος κανονισμού κατά τη διάρκεια του μαθήματος.
3. Υποχρεούνται να εκκενώνουν και να κλειδώνουν τις αίθουσες διδασκαλίας και τα εργαστήρια κατά τη διάρκεια των διαλειμμάτων και μετά το πέρας της διδασκαλίας.
4. Υποχρεούνται να προσέρχονται στο εργαστήριο εγκαίρως και να ελέγχουν την κατάσταση της αίθουσας και του εξοπλισμού. Σε περίπτωση που ο διδάσκων βρει την αίθουσα ανοικτή κατά την προσέλευσή του στο ΤΕΙ, οφείλει να ενημερώσει άμεσα στον Υπεύθυνο Εργαστηρίου.
5. Υποχρεούνται να αποχωρούν μετά τον τελευταίο φοιτητή, αφού προηγουμένως έχουν ελέγξει ότι ο εξοπλισμός του εργαστηρίου έχει τεθεί με ασφάλεια εκτός λειτουργίας. Σε περίπτωση προβλήματος του εξοπλισμού, πρέπει να ενημερώνεται αμέσως ο Υπεύθυνος Εργαστηρίου (αυτοπροσώπως, τηλεφωνικώς ή με e-mail).
6. Υποχρεούνται να θέτουν εκτός λειτουργίας τα κλιματιστικά μηχανήματα μετά το πέρας του μαθήματος.
7. Είναι υπεύθυνοι για την τήρηση του παρόντος κανονισμού εντός των εργαστηρίων κατά τη διάρκεια του μαθήματος.

**Υποχρεώσεις Φοιτητών**

1. Οι φοιτητές εγγράφονται σε εργαστηριακές ομάδες την **πρώτη εβδομάδα** κάθε Ακαδημαϊκού εξαμήνου, εντός των ημερομηνιών που ανακοινώνονται στο site.
2. Για την επιτυχή παρακολούθηση εργαστηριακού μαθήματος ή του εργαστηριακού μέρους μικτού μαθήματος, επιτρέπεται ο φοιτητής να απουσιάσει το πολύ σε δύο μαθήματα κατά τη διάρκεια του εξαμήνου.
3. Οι φοιτητές που παρακολούθησαν ανελλιπώς εργαστηριακό μάθημα, αλλά δεν το ολοκλήρωσαν επιτυχώς στην πρώτη εξέταση, δε υποχρεούνται σε νέα παρακολούθηση, εφόσον δεν το επιθυμούν. Θα πρέπει όμως να δηλώσουν το εργαστηριακό μάθημα στο e-gram προκειμένου να εξασφαλίσουν το δικαίωμα της εκ νέου εξέτασης.
4. Οι φοιτητές υποχρεούνται στην έγκαιρη προσέλευση στο μάθημα και στην αποχώρηση μετά το πέρας του μαθήματος. **Η μη τήρηση αυτής της υποχρέωσης σημαίνει απώλεια της παρουσίας.**
5. Δεν επιτρέπεται οι σπουδαστές να εξέρχονται του εργαστηρίου χωρίς σημαντικό λόγο. **Η μη τήρηση αυτής της υποχρέωσης σημαίνει απώλεια της παρουσίας**.
6. Οι φοιτητές είναι υποχρεωμένοι να εκκενώνουν την εργαστηριακή αίθουσα κατά τη διάρκεια των διαλειμμάτων, οπότε η αίθουσα θα κλειδώνεται. Η ασφάλεια των προσωπικών αντικειμένων των φοιτητών είναι ευθύνη του καθενός.

**Υποχρεώσεις μελών ΕΤΕΠ**

Οι υποχρεώσεις των μέλη ΕΤΕΠ είναι σύμφωνες με τις ισχύουσες διατάξεις.

**ΣΥΝΕΠΕΙΕΣ – ΚΥΡΩΣΕΙΣ**

1. Οποιοσδήποτε από τους χρήστες δεν αποδέχεται εξ αρχής ή δεν τηρήσει μετέπειτα τον κανονισμό χάνει το δικαίωμα εισόδου στους χώρους των Εργαστηρίων.
2. Οποιοσδήποτε παραβιάσει την ασφάλεια των Συστημάτων, προβεί σε αλλαγές αρχείων και παραμέτρων του συστήματος, προξενήσει οποιασδήποτε μορφής φθορά ή απώλεια σε ηλεκτρονικό ή υλικό εξοπλισμό των Εργαστηρίων ή εισέρχεται κατά παράβαση των ανωτέρω στους χώρους των Εργαστηρίων, θα παραπέμπεται αυτόματα στη Γενική Συνέλευση του Τμήματος. Ανάλογα με τη σοβαρότητα της παράβασης η Γενική Συνέλευση θα αποφασίζει σχετικά με την επιβολή κυρώσεων.